Cristian Popescu Piedone le-a transmis liderilor PSD și PNL, Marcel Ciolacu și Nicolae Ciucă, un mesaj joi seara, 29 februarie, asta după ce a anunțat în repetate rânduri că va candida pentru Primăria Capitalei.
"Le-aș da un sfat. Sunt președintele Partidului Puterii Umaniste, social-liberale. Le-am solicitat dacă vor ca acest București să fie salvat, nu de Salvați Bucureștiul - Nicușor Dan, să salveze București gratuit mă ofer să mă sprijine. Cu sau fără sprijinul lor eu voi merge la Capitală și vă garantez că voi câștiga. Eu le ofer astăzi șansa de a câștiga Capitala pentru a susține viitorul președinte al României. Pe mine nu mă interesează. Este apogeoul carierei mele şi mă voi opri aici", a spus Piedone, joi seară, la Antena 3 CNN.
Piedone a anunțat de asemenea anterior că fiul său, deputatul Vlad Popescu Piedone, se înscrie în cursa electorală pentru Sectorul 5.
Cristian Popescu Piedone a anunțat de asemenea miercuri, 28 februarie, că dă în judecată Agenţia Naţională de Integritate pe motiv că i-a îngrădit dreptul la apărare, în condiţiile în care instituţia a anunţat public raportul privind presupusul său conflict de interese înainte de a-i comunica personal decizia. El a adăugat că "Securitatea Comunistă trăieşte sub masca ANI", însă cetăţenii îl susţin, trimiţându-i mesaje de încurajare, şi, ca urmare, va merge "înainte şi doar înainte".